Raasiku Rahvamaja

Raasiku Rahvamaja on rahvamaja Harju maakonnas Raasiku vallas Raasiku alevikus. 

Rahvamajal on oma nimetusega pitsat, logo, sümboolika. Rahvamaja allub Raasiku Vallavalitsusele. 

Aasta läbi korraldatakse Raasiku Rahvamajas rahvakultuuriüritusi. Rahvamaja ruume saab rentida ka isiklikeks tähtpäevadeks.

Rahvamaja praegustes ruumides alustas tööd 1964. aastal. 

 Ajalugu 
1950. aastatel peeti vajalikuks asutada Raasikul rahvamaja. Algul loodi see endise poemaja ruumidesse. Maja sisemus ehitati ümber ja kohandati uute ülesannete jaoks, kuid probleemiks oli pidev ruumipuudus. 1954. aastast töötas juhatajana Koidu Räägel, kelle eestvedamisel võitis Raasiku Rahvamaja kolm aastat järjest vabariikliku rändpunalipu ja sellega koos vabariigi parima rahvamaja nimetuse. Uue avaramate ruumide ja saaliga kultuurimaja hoone ehitamist alustati 1960. aastal. Iga isetegevuslane kohustus ühiskondlikus korras töötama 100 töötundi rahvamaja ehitusel. 1964. aastal avati uus rahvamaja.

Rahvamajas on selle loomisest saadik tegutsenud laulu-, tantsu-, aiandus-käsitööringid. Töötavad ka esperantoring, akrobaatikaring, tervishoiuring, kujutava kunsti ring ja fotoring.

Gustav Ernesaks on sündinud Perila külas Raasiku vallas ning on seotud Raasiku valla kultuurilooga. Oma mälestusteraamatus “Kutse” on maestro kirjutanud peatüki “Õitsev Toomingas”, mille pühendas lapsepõlves veedetud ajale just Raasikul. Naiskoori laul “Kella hääl” on inspireeritud Raasiku Harju-Jaani kiriku kellahelinast. Raasiku Rahvamaja teise korruse saal on pühendatud Gustav Ernesaksale.

2009. aastast alates on rahvamaja juhataja Helle Vaga.

 Rahvamaja juhatajad 
 1951 Erich Laubert
 1954–1973 Koidu Räägel
 1973–1974 Kaie Jaanus / Teodor Puuste
 1974–1985 Kaie Videvik
 1985–1987 Aivar Normak / Ain Kurg
 1987–1990 Kalle Lange
 1990–2002 Lia Teder
 2002–2009 Margit Eerik
 2009– 2021 Helle Vaga
 2021– .... Angela Allik

 Huviringid ja noortekeskus 
Raasiku Rahvamajas korraldatakse ringe ja üritusi igale vanusele. Rahvamaja põhiülesanded on rahva- ja rahvakultuuri säilitamine; professionaalse kultuuri vahendamine; taidlus- ja huvialaringide töö korraldamine; kohalikele elanikele õppe- ja enesetäiendamisvõimaluste pakkumine; kohaliku seltsielu edendamine, traditsioonide säilitamine ja arendamine; tasuta ja tasuliste kultuuriliste ja meelelahutuslike ürituste korraldamine kõikidele vanuserühmadele; koostöö arendamine piirkonna kultuuri- ja haridusasutustega, samuti teiste asutuste ja ettevõtetega; rahvaspordi arendamine; Raasiku piirkonna lastele ja noortele vaba aja veetmise võimaluste tagamine; riiklike pühade ja valla tähtpäevade tähistamise organiseerimine.

Rahvamajas on avatud Noortekeskus, kus saab kasutada arvuteid, mängida lauamänge, kuulata muusikat, vaadata televiisorit ja osaleda huviringides. Noortekeskuse noorsootöötaja on Andra Allik.

Alates 2001. aastast tegutseb Raasiku Rahvamajas Aruküla Huvialakeskuse Pääsulind filiaal. Huvialakeskuse ülesandeks on laste ja noorte muusika-, kunsti- ja teiste huvialaste võimete kavakindel arendamine, vaba aja sisustamine, ühistegevuse ja omaalgatuse toetamine ning kohaliku kultuurielu edendamine. Raasiku filiaalis on noortel võimalus õppida klaveri, akordioni, viiuli ja kitarri erialal, toimub ka ansambliõpe, solfedžo- ja muusikaajaloo tunnid.  

Lisaks tegutsevad rahvamajas:

 kangakudumisring;
 solo latin tantsutrenn (juhendab Jekaterina Adler);
 naisrahvatantsurühm Raasiku Rõõmulised (juhendaja Janne Kuuskla);
 memmede rahvatantsurühm Krõõt (juhendaja Janne Kuuskla); 
 beebikool (juhendaja Janne Kuuskla); 
 koroonaring noortele ja täiskasvanutele (juhendaja Guido Trees);
 rivitantsu (line-tantsu) ring (juhendaja Egle Jürimets); 
 Raasiku täiskasvanute näitering (juhendaja Aira Jõõts);
 tantsuklubi Figuret võistlustantsu tunnid hobitantsijatele (juhendaja Heret Ameljušenko); 
 väikekandlering täiskasvanutele (juhendaja Piret Sternhof); 
 laste keraamikaring (juhendaja Marju Kondratjev);
 noortekeskuses noorte näitering (juhendab Andra Allik);
 noortekeskuses lauamängude huviring (juhendab Angela Allik);
 Raasiku kunstikelder MTÜ Tuulekell. 

Viited

 Kirjandus 
 Leonhard Laks. Meil Raasikul. Tallinn: Eesti Riiklik Kirjastus. 1961.
 Julius Põldmäe. Harju-Jaani Kihelkond läbi aegade. Tallinn: AS "Infotrükk". 1992.
 Riin Kivinurm. Regionaalne kultuurikorraldus Harju maakonna näitel. Tallinn: Harjumaa Kultuurikorraldajate Liit. 2006.

 Välislingid 
 Raasiku Rahvamaja koduleht
 Aruküla Huvialakeskus Pääsulind koduleht
 MTÜ Tuulekell

Kategooria:Eesti kultuurikeskused
Kategooria:Raasiku vald